Il-ktieb ta' Koħolet jgħidilna li fil-ħajja hemm ħin għal kollox. Hemm ħin meta nkunu b'saħħitna. U jeżiżti wkoll il-ħin meta din is-saħħa tmur lura wkoll. Iżda, l-għaliex nemmnu li l-Mulej ma jmarradx iżda jridna b'saħħitna, tant li jfejjaq il-mard tagħna, aħna mmorru l-isptar ħa nieħdu l-kura. Waqt li, b'fidi sħiħa fih, nitolbu bil-ġiri għall-fejqan tagħna. Sant' Irinew jgħid: "Il-glorja tal-Mulej hija bniedem li jgħix fil-milja tiegħu". Hekk hu! L-għaliex, meta nkun f'saħħti, u f'saħħti f'kull sens, jiena nista' nagħti tabilħaqq glorja lill-Mulej b'ħajti. Jiena nista' naħdem aħjar. Nitlob aħjar. Nistrieħ aħjar. U nkun aktar ta' servizz għal min għandu bżonni. L-għaliex f'saħħti! U allura naf x'inhu jseħħ madwari. U l-għaliex inkun fil-milja ta' saħħti nista' nirrispondi aħjar u bi prontezza għall-bżonnijiet ta' għajri. Iżda, bħalma tiġi fuqna r-rebbiegħa tiġi wkoll ix-xitwa. Mela anki saħħitna wkoll tgħaddi minn din l-esperjenza morra. Anki jien, li xogħli fl-Isptar hu ma' dawk li jagħtu l-fejqan, xorta waħda kelli nispiċċa fuq sodda. Anki jekk għal tlieta u tletin siegħa kollox. Sewwasew mill-emerġenza sas-sala fejn fiha ġejt mqiegħed. Kemm riflessjonijiet għaddew minn moħħi f'dak il-waqt li kont pazzjent! Kemm tagħlimiet tgħallimt! Ibda' biex għax għaddejt mill-iskumdità li jilmentaw minna l-pazzjenti: jiġifieri li wħud jkollhom joqgħdu fis-sodda. Jagħmlu sewwa l-membri tal-istaff li jqajmuhom minnha u li jħeġġuhom bil-qawwa ħa jagħmlu dawk il-passejn. Inkella joqgħodu fuq il-pultruna. L-għaliex, ħbieb, huwa veru li s-sodda tkissrek. U tkissrek tabilħaqq! Minn din l-esperjenza fl-Isptar, fejn qattajt ħin mhux ħażin fis-sodda, tgħallimt ħaġa waħda importanti: aħna ma ġejniex maħluqa biex noqgħodu fis-sodda l-ġurnata kollha! Tmien sigħat iva! Imma dawk is-sigħat kollha le! Għalhekk qalbi tinqasam meta niltaqa' ma' pazzjenti li jkollhom iqattgħu sigħat twal fis-sodda. Kemm ibatu! Mela kemm għandi aktar nuriehom ħniena u kompassjoni! U nisma' b'akbar sensittività għall-għajta siekta tagħhom! Meta kont fuq is-sodda tal-isptar idi ġriet mill-ewwel fuq il-Kuruna tar-Rużarju. Kemm kelli ħin biex nitlob! Kif dejjem jgħiduli l-pazzjenti: "Il-ħin fl-isptar donnu jieqaf!" Veru! Ġieli lanqas tkun taf x'ħin hu. Allura, kemm waqt li kont fuq l-istrecher fl-emerġenza, u anki wara fis-sala, fil-baħħ ta' quddiemi donni ilmaħt pjanura kbira kbira ta' ħin. U din il-pjanuna l-Mulej tani grazzja li nimlieha bit-talb. Ġieli għejjejt nitlob tafux! L-għaliex, u kif jgħallmuni tant tajjeb il-pazzjenti li għandi grazzja li naqdi minn qalbi, ma kellix moħħ! Għax tkun għajjien! Madankollu, u bil-grazzja tal-Mulej, kelli ċ-ċans li nitlob ħafna. U li, filwaqt li bdejt nitlob biex infiq, fl-istess ħin bdejt noffri dak kollu li kont għaddej minnu lill-Mulej biex idawwru f'barka fuq dawk li kellhom bżonn tal-ħniena tiegħu. Xi ħaġa oħra li tgħallimt mis-sodda tal-Isptar hija kemm hi sabiħa li nuru ħniena mal-marid. Kemm apprezzajt ix-xogħol tal-infermieri, tat-tobba, tal-carers, tal-porters, tal-ħassiela, tal-iskrivani, tal-ECG, tal-gwardji, insomma ta' ħafna u ħafna ħaddiema li jaħdmu għas-servizz tal-morda! Fuq kollox kemm apprezzajt u għożżejt ma' qalbi l-attitudni sabiħa tagħhom! Dik l-attitudni ta' ħlewwa, ħniena, mogħdrija u qalb miftuħa biex tgħin! Emmnuni li f'moħħi u f'qalbi, f'dawk il-waqtiet, telgħet tiżreġ is-sentenza li kien iħobb jgħid il-qaddis Padrun tal-infermieri, San Kamillu de Lellis, lil dawk li kienu jgħinuh: mettete più coure in queste mani. Jiġifieri "poġġu aktar qalb f'dawn l-idejn". Il-qalb bdejt naraha tiżreġ kullimkien! Mhux biss fix-xogħol tabilħaqq interessanti u prezzjuż li kienu qiegħdin iwettqu l-ħaddiema fl-Isptar. Imma, u fuq kollox, bejn il-pazzjenti stess! Xi ġmiel u x'fejqan meta tara lil dak il-pazzjent isellef iċ-charger tal-mobile lill-ieħor. Inkella l-oħra tagħti ktieb spiritwali lill-pazzjenta li ħasbet li hija minsija minn kulħadd. U, b'dan il-ktieb, tatha l-kuraġġ mill-ġdid. Anki jien, avolja pazzjent, xorta waħda kelli x-xogħol f'din is-sala. Xi pazzjenti talbuni nismagħhom u nitlob magħhom. Oh Papa Franġisku kemm għandek raġun biex tbiegħ meta lilna s-saċerdoti tgħidilna li aħna m'għandniex ħinijiet tal-uffiċċju! Kos! Kemm is-sodda tal-Isptar tista' tabilħaqq tkun opportunità ta' tagħlim, apprezzament, u sejħa aktar qawwija biex persuna taqdi minn qalbha lil għajra!
Minn fuq is-sodda tal-Isptar